ચંડીગઢ: હરિયાણા પોલીસે ૧૫ દલિત એક્ટિવિસ્ટ પર દેશદ્રોહનો કેસ દાખલ કર્યો છે. પોલીસે જેમની સામે દેશદ્રોહનો કેસ ફટકાર્યો છે તેમાં કુરુક્ષેત્ર યુનિવર્સિટીમાં અભ્યાસ કરતા બે વિદ્યાર્થીઓનો પણ સમાવેશ થાય છે. આ તમામ પર સરકાર વિરુદ્ધ ભડકાઉ ભાષણો કરવાનો આરોપ છે. પોલીસના જણાવ્યા અનુસાર આરોપીઓએ લગભગ ત્રણ મહિના પહેલાં અંબાલાના પત્તરહેડી ગામમાં થયેલ જાતિવાદી અથડામણોમાં હત્યાના આરોપી ચાર દલિતોની મુક્તિ માટે કરેલા વિરોધ દેખાવોમાં આ ભાષણો કર્યાં હતાં. પોલીસસૂત્રોના જણાવ્યા અનુસાર એ વખતે થયેલી હિંસક અથડામણોમાં રાજપૂત સમુદાયના લોકો મૃત્યુ પામ્યા હતા.